Den 28-årige er på operationsbordet, men hans tilstand er stabil og han menes ikke at være i livsfare, oplyser Københavns Politi.

Et stort slagsmål mellem to grupper af mænd på Vesterbrogade i København kulminerede tidligt fredag morgen, da en 28-årig mand blev stukket fire gange i ryggen med kniv.

- Han er på operationsbordet nu. Hans tilstand er stabil, og han menes ikke at være i livsfare, siger Henrik Vedel, efterforskningsleder hos Københavns Politi, til TV 2.

Politiet har endnu ikke fundet gerningsmanden, der stak den 28-årige fire gange i ryggen.

Henrik Vedel fortæller, at slagsmålet startede da to grupper på hver syv-otte mand begyndte et skænderi på Vesterbrogade. Det udviklede sig til slagsmål og endte altså med knivstikkeriet.

Politiet mener ikke, at slagsmål og knivstikkeri er banderelateret.

- Nej ikke umiddelbart. Men vi kan ikke udelukke det, siger Henrik Vedel.

Politiet regner heller ikke med at slagsmål og knivstikkeri har forbindelse til Distortion-festlighederne.

- Nej, de foregik et andet sted i byen, siger Henrik Vedel.

Hvad der udløste masseslagsmålet, ved politiet endnu ikke. Ingen personer er anholdt i sagen. Specielt nyttige informationer har politiets efterforskere heller ikke fået i hus.

- Det var mørkt, og det er sparsomt, hvad vidner har kunnet give af signalementer af de involverede, siger Henrik Vedel.

- Nogle biler er set køre fra stedet, og det er sådan set det, vi har af oplysninger. Han understreger, at hændelsen ikke kan sættes i forbindelse med stridigheder mellem bander. Politiet afspærrede et stykke af Vesterbrogade i forbindelse med vidneafhøringer og undersøgelser på stedet. Gerningsvåbnet er ikke dukket op i den forbindelse.

- Afspærringen er nu ophævet, siger Henrik Vedel klokken fem fredag morgen